**Nota informativă**

**la proiectul de Hotărâre a Guvernului**

**cu privire la constituirea, organizarea și funcționarea**

**Instituției publice ,,Oficiul Național al Turismului și Industriilor Creative”**

|  |
| --- |
| **1.** **Denumirea autorului și, după caz, a participanților la elaborarea proiectului** |
| Proiectul de hotărâre a Guvernului cu privire la constituirea, organizarea și funcționarea Instituției publice ,,Oficiul Național al Turismului și Industriilor Creative” a fost elaborat de către Ministerul Culturii. |
| **2.** **Condițiile ce au impus elaborarea proiectului de act normativ și finalitățile urmărite** |
| Potrivit art.7 lit.b) și e) din Legea nr.136/2017 cu privire la Guvern, în vederea realizării funcțiilor și atribuțiilor sale, Guvernul este împuternicit să decidă asupra constituirii structurilor organizaționale din sfera de competență a ministerelor și altor autorități administrative subordonate Guvernului, precum și să stabilească modul de organizare și funcționare a acestora.  În contextul restructurării administrației publice centrale de specialitate efectuată în conformitate cu Hotărâre a Guvernului nr.117/2021, Ministerului Culturii i-a fost atribuit în aria de competență – domeniul turismului și cel al industriilor creative. Astfel, prin Hotărârea Guvernului nr. 147/2021 cu privire la organizarea și funcționarea Ministerului Culturii, în Regulamentul de organizare și funcționare a acestui minister, la pct.6), expres a fost indicat domeniul turismului ca arie de competență, iar în structura aparatului central al acestui minister au fost instituite subdiviziunilea ,,Direcția turism” și „Direcția arte și industrii creative”, ca subdiviziuni structurale cu responsabilități de elaborare și promovare a politicii statului în domeniile respective.  În contextul enunțat, întru asigurarea cadrului instituțional necesar implementării politicii statului în domeniul turismului și al industriilor creative, precum și coordonării eficiente a activităților de dezvoltare a turismului intern, a promovării țării ca destinație turistică pe plan extern; protecția drepturilor subiecților raporturilor juridice din domeniul turismului, precum și asigurarea prestării la standarde internaționale a serviciilor turistice; extinderea şi consolidarea industriei creative din Moldova, creșterea valorii adăugate din vânzările serviciilor și produselor industriei creative, dezvoltarea capacităților profesionale și stimularea talentelor, promovarea Moldovei ca țară cu potențial ridicat în domeniile creative, încurajarea investițiilor străine, inclusiv prin inițiative antreprenoriale de creare și dezvoltare a start-up-urilor creative, a fost elaborat proiectul *Hotărârii Guvernului cu privire la constituirea, organizarea și funcționarea Instituției publice ,,Oficiul Național al Turismului și Industriilor Creative”*.  Astfel, se propune constituirea Oficiului Național al Turismului și Industriilor Creative în calitate de structură organizațională din sfera de competență a Ministerului Culturii, care va prelua de la Agenția de Investiții funcțiile ce țin de implementarea politicii statului în domeniul turismului și, de asemenea, va exercita funcțiile de implementare a politicii statului în domeniul industriilor creative. Această măsură va contribui la o mai bună sinergie a acțiunilor pentru atingerea obiectivelor și sarcinilor stabilite în aceste două domenii.  Proiectul Hotărârii Guvernului cu privire la constituirea, organizarea și funcționarea Instituției publice ,,Oficiul Național al Turismului și Industriilor Creative” este susținut și de partenerii de dezvoltare. Astfel, în baza analizei bunelor practici internaționale și a contextului național, Proiectul Tehnologiile Viitorului (FTA), susținut de USAID și Guvernul Suediei, susține demersul de sincronizare a procesului de implementare a politicilor publice din domeniul turismului și industriile creative în cadrul unei singure instituții. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect de hotărâre nu are ca scop armonizarea legislației naționale cu legislația Uniunii Europene. |
| **4.** **Principalele prevederi ale proiectului și evidențierea elementelor noi** |
| Proiectul de hotărâre a Guvernului cu *privire la constituirea, organizarea și funcționarea Instituției publice ,,Oficiul Național al Turismului și Industriilor Creative”,* dispune constituirea *Oficiului Național al Turismului și Industriilor Creative,* cu forma de organizare juridică – instituție publică, în care Ministerul Culturii va exercita în numele statului funcția de fondator al acesteia.  Instituția publică ,,Oficiul Național al Turismului și Industriilor Creative” va avea misiunea de coordonare și organizare a activităților orientate spre asigurarea implementării politicilor publice în domeniul turismului și industriilor creative, dezvoltarea turismului intern și promovarea țării ca destinație turistică pe plan extern; protecția drepturilor subiecților raporturilor juridice din domeniul turismului; precum și asigurarea prestării serviciilor turistice la standarde internaționale, extinderea şi consolidarea industriei creative din Moldova, promovarea Moldovei ca țară cu potențial ridicat în domeniile creative, încurajarea investițiilor străine, inclusiv prin inițiative antreprenoriale de creare și dezvoltare a start-up-urilor creative.  Modul de organizare și funcționare a Instituției publice ,,Oficiul Național al Turismului și Industriilor Creative” este detaliat în Statutul Instituției care este anexat la proiectul de hotărâre.  Astfel, conform prevederilor Statutului, Instituția publică ,,Oficiul Național al Turismului și Industriilor Creative” este persoană juridică de drept public, are autonomie financiară și deține conturi în contul unic trezorerial al Ministerului Finanțelor, dispune de ștampilă cu Stema de Stat a Republicii Moldova și denumire în limba de stat.  Funcțiile de bază ale Oficiului Național al Turismului și Industriilor Creative sunt:  *Pe dimensiunea turismului:*   1. implementarea programelor naționale și participarea la implementarea strategiilor naționale de dezvoltare a turismului, promovarea imaginii țării ca destinație turistică; 2. identificarea barierelor în activitățile de turism și formularea recomandărilor de soluționare a acestora; 3. acordarea de asistență agenților economici și organizațiilor necomerciale din domeniul turismului, precum și autorităților administrației publice locale în scopul dezvoltării turismului; 4. colaborarea internațională în domeniul turismului, colaborarea cu misiunile diplomatice ale Republicii Moldova și cu cele străine acreditate în Republica Moldova, precum și furnizarea informațiilor necesare acestora în domeniul promovării turismului; 5. contribuirea la educarea și creșterea capacităților agenților economici din domeniul turismului; 6. organizarea participării la expoziții și târguri internaționale, a evenimentelor de promovare a turismului în Republica Moldova și peste hotare; 7. administrarea brandului de țară turistic și a site-ului turistic național; 8. elaborarea și implementarea campaniilor de publicitate și comunicare pentru promovarea turismului în Republica Moldova; 9. atragerea și implementarea proiectelor și programelor finanțate cu suportul partenerilor de dezvoltare, orientate spre promovarea turismului; 10. dezvoltarea și promovarea potențialului turistic al industriilor culturale; 11. contribuirea la crearea unui climat favorabil pentru atragerea investițiilor în domeniul turismului.   *Pe dimensiunea industriilor creative:*   1. promovarea şi dezvoltarea proiectelor, evenimentelor şi activităților de dezvoltare a industriilor creative; 2. dezvoltarea sinergiei și promovarea colaborării între industria serviciilor creative și industriile adiacente acesteia; 3. dezvoltarea programelor destinate agenților economici și organizațiilor necomerciale din domeniul industriilor creative, precum și autorităților administrației publice locale, în scopul dezvoltării industriilor creative; 4. organizare de activități educaționale, în cooperare și sinergie cu asociațiile din sector, instituții educaționale, precum și proiecte, training-uri, workshop-uri, mese rotunde, conferințe, concursuri, gale, festivaluri, școli de profil care vor susține și promova industria serviciilor creative, precum și vor contribui la dezvoltarea capitalului uman și a abilitaților în domeniu; 5. contribuirea la crearea și dezvoltare de comunități, platforme online și offline care promovează schimbul de idei, informații, experiențe, oportunități și realizări în industria serviciilor creative; 6. crearea unei comunicări eficiente și colaborări productive între industria serviciilor creative, instituțiile cultural-educative de stat şi consumatori de artă, sectorul privat; 7. colaborarea cu organizații și rețele naționale și internaționale, realizarea de schimburi de experiență, conferințe naționale și internaționale, școli de vară, festivaluri naționale și internaționale și alte inițiative; 8. promovarea și susținerea serviciilor și produselor autohtone pe piețele locale și internaționale în cooperare cu asociațiile din sector; 9. promovarea și susținerea mediului competitiv în domeniul industriilor creative; 10. creare și dezvoltarea de idei de proiecte informative și practice în diferite direcții profesionale pentru a susține și promova profesiile din domeniul serviciilor creative, cât și dezvoltarea activă a acestora cu scopul creării unui mediu fertil de inovație; 11. susținerea și promovarea prestatorilor autohtoni de servicii creative, cât şi integrarea acestora în circuitul internațional de creație; 12. elaborarea de programe de susținere a competitivității companiilor din industrie, inclusiv, dar nu limitate la, instruirea talentelor, dezvoltarea competențelor, includerea tehnologiilor noi în procesele de creație, parteneriate cu asociații și companii internaționale.   Organizarea activității Instituției publice va fi asigurată prin intermediul organelor de conducere ale I.P. ,,Oficiul Național al Turismului și Industriilor Creative” și anume:  *Consiliul* – organ de supraveghere;  *Directorul* – organ executiv.  În Statut sunt expres listate atribuțiile Consiliului, drepturile și obligațiile membrilor Consiliului, modul de organizare a activității și ședințelor Consiliului. Se propune ca în componența Consiliului să fie 9 membri, dintre care 2 reprezentanți ai fondatorului, cîte un membru, reprezentanți ai Ministerului Infrastructurii și Dezvoltării Regionale, Ministerului Finanțelor și Ministerului Economiei, doi membri din partea asociațiilor necomerciale reprezentative din industria turismului și doi membri din partea asociațiilor necomerciale reprezentative din industria creativă.  Activitatea executivă a Oficiului Național al Turismului și Industriilor Creative este realizată de către director, care este numit de către fondator. De asemenea, în Statut sunt stabilite și atribuțiile Directorului. Directorul este asistat de doi directori adjuncți, fiecare dintre ei, responsabili de câte unul dintre cele două domenii.  Totodată, potrivit proiectului Hotărârii de Guvern respective structura Oficiului Național al Turismului și Industriilor Creative include:   * Secția marketing, comunicare și inovații; * Secția dezvoltare produs turistic; * Secția dezvoltare industrii creative; * Serviciul dezvoltarea afacerilor și proiecte investiționale; * Serviciul date inteligente și tehnologii informaționale; * Serviciul audit intern; * Serviciul juridic și resurse umane; * Serviciul economic și contabilitate, precum și, * Serviciul secretariat.   În contextul autonomiei financiare, finanțarea activității I.P. ,,Oficiul Național al Turismului și Industriilor Creative” se va efectua din:  1) mijloacele partenerilor de dezvoltare și ale donatorilor;  2) mijloace financiare primite de la bugetul de stat;  3) alte surse neinterzise de cadrul normativ.  Suplimentar, proiectul de hotărâre prevede:  1)măsuri operative de dispoziție care prevăd asigurarea funcționalității noii instituții cum ar fi:  *-* punerea în sarcina Ministerului Culturii săasigurare Instituția nou constituită cu sediu și logistica corespunzătoare în vederea asigurării exercitării funcțiilor;  - punerea în sarcina Ministerului Finanțelor în comun cu Ministerul Culturii să întreprindă măsurile necesare întru asigurarea finanțării acestei Instituții;  - stabilirea acțiunilor Ministerului Culturii în vederea desemnării directorului Instituției și a componenței Consiliului Oficiului în conformitate cu prevederile Statutului;  2)modificările ce se operează în unele hotărâri ale Guvernului, și anume:  a) la Hotărârea Guvernului nr.322/2018 cu privire la organizarea și funcționarea Agenției de Investiții, în contextul excluderii competenței acestei agenții în domeniul turismului.  b) la Hotărârea Guvernului nr. 147/2021 cu privire la organizarea și funcționarea Ministerului Culturii, în contextul indicării instituției la I.P. ,,Oficiul Național al Turismului și Industriilor Creative” în Lista instituțiilor publice în care Ministerul Culturii are calitatea de fondator. |
| **5. Fundamentarea economico-financiară** |
| Implementarea proiectului de hotărâre va necesita cheltuieli financiare bugetare suplimentare, în contextul constituirii Instituției publice ,,Oficiul Național al Turismului și Industriilor Creative”.  Astfel, pentru acoperirea, cheltuielilor salariale pentru cele 25 de unități, sunt evaluate cheltuieli estimative de circa 4,5 milioane lei, fără includerea altor cheltuieli administrative, dar si de dezvoltare si implementare a initiativelor. Aceste cheltuieli însă urmează a fi acoperite din mijloacele partenerilor de dezvoltare și ale donatorilor, mijloacele financiare primite de la bugetul de stat, precum și din alte surse neinterzise de cadrul normativ.  Proiectul de hotărâre menționat, nu conține prevederi de reglementare a activității de întreprinzător în contextul Legii nr.235/2006 cu privire la principiile de bază de reglementare a activității de întreprinzător. |
| **6. Modul de încorporare a actului în cadrul normativ în vigoare** |
| Urmare a aprobării proiectului de hotărâre, în vederea implementării acestuia nu va fi necesară modificarea cadrului normativ. |
| **7. Avizarea şi consultarea publică a proiectului** |
| Proiectul de hotărâre, în conformitate cu prevederile Legii nr.100/2017 cu privire la actele normative, este remis spre avizare autorităților publice interesate.  În scopul respectării prevederilor Legii nr.239/2008 privind transparența în procesul decizional, proiectul urmează să fie plasat pe pagina web oficială a Ministerului Culturii, precum și pe portalul guvernamental www.particip.gov.md . |
| **8. Constatările expertizei anticorupție** |
| Proiectul hotărîrii Guvernului va fi expediat Centrului Național Anticorupție pentru realizarea expertizei anticorupție. |
| **9. Constatările expertizei de compatibilitate** |
| Proiectul nu cade sub incidența art. 36 din Legea nr. 100/2017 cu privire la actele normative. |
| **10. Constatările expertizei juridice** |
| Proiectul va fi supus expertizei juridice de către Ministerul Justiției. |
| **11. Constatările altor expertize** |
| Proiectul nu necesită alte expertize suplimentare. |
|  |

**Andrei Chistol**

**Secretar de Stat**